### NN 17/2025 (3.2.2025.), Zakon o izmjenama i dopunama Zakona o zastupanju u području prava industrijskog vlasništva

HRVATSKI SABOR

162

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O ZASTUPANJU U PODRUČJU PRAVA INDUSTRIJSKOG VLASNIŠTVA

Proglašavam Zakon o izmjenama i dopunama Zakona o zastupanju u području prava industrijskog vlasništva, koji je Hrvatski sabor donio na sjednici 24. siječnja 2025.

Klasa: 011-02/25-02/05
 Urbroj: 71-10-01/1-25-2
 Zagreb, 29. siječnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O ZASTUPANJU U PODRUČJU PRAVA INDUSTRIJSKOG VLASNIŠTVA

Članak 1.

U Zakonu o zastupanju u području prava industrijskog vlasništva (»Narodne novine«, br. 54/05., 49/11. i 54/13.) članak 5. mijenja se i glasi:

»(1) Patentni zastupnik može biti:

1. fizička osoba koja je državljanin Republike Hrvatske ili je državljanin države ugovornice Ugovora o Europskom gospodarskom prostoru (u daljnjem tekstu: EGP) ili je državljanin države pristupnice Kodeksa o liberalizaciji kretanja kapitala i Kodeksa o liberalizaciji nevidljivih transakcija Organizacije za ekonomsku suradnju i razvoj (u daljnjem tekstu: OECD Kodeksa) i ima prebivalište u Republici Hrvatskoj ili u državi ugovornici EGP-a ili u državi pristupnici OECD Kodeksa, ima završen sveučilišni diplomski studij iz tehničkih ili prirodnih znanosti i pred Zavodom je položila stručni ispit za patentnog zastupnika,

2. fizička osoba koja je državljanin Republike Hrvatske ili je državljanin države ugovornice EGP-a ili je državljanin države pristupnice OECD Kodeksa i ima prebivalište u Republici Hrvatskoj ili u državi ugovornici EGP-a ili u državi pristupnici OECD Kodeksa, koja ima završen sveučilišni diplomski studij iz područja različitog od tehničkih ili prirodnih znanosti, ima radno iskustvo na poslovima stjecanja i održavanja prava industrijskog vlasništva od najmanje pet godina, stečeno nakon završetka studija, i pred Zavodom je položila stručni ispit za patentnog zastupnika,

3. odvjetnik upisan u imenik odvjetnika Hrvatske odvjetničke komore koji je pred Zavodom položio stručni ispit za patentnog zastupnika ili odvjetničko društvo koje zapošljava takvog odvjetnika ili s njime surađuje na temelju drugoga ugovornog odnosa,

4. pravna osoba sa sjedištem u Republici Hrvatskoj ili državi ugovornici EGP-a ili u državi pristupnici OECD Kodeksa koja zapošljava najmanje jednu osobu koja udovoljava uvjetima iz točaka 1. ili 2. ovoga stavka ili s takvom osobom surađuje na temelju drugoga ugovornog odnosa i koja obavlja poslove zastupanja pred Zavodom kao svoju registriranu djelatnost.

(2) Zastupnik za žigove može biti:

1. fizička osoba koja je državljanin Republike Hrvatske ili je državljanin države ugovornice EGP-a ili državljanin države pristupnice OECD Kodeksa i ima prebivalište u Republici Hrvatskoj ili u državi ugovornici EGP-a ili u državi pristupnici OECD Kodeksa, ima završen sveučilišni diplomski studij i pred Zavodom je položila stručni ispit za zastupnike za žigove,

2. odvjetnik upisan u imenik odvjetnika Hrvatske odvjetničke komore koji je pred Zavodom položio stručni ispit za zastupnike za žigove ili odvjetničko društvo koje zapošljava takvog odvjetnika ili s njime surađuje na temelju drugog ugovornog odnosa,

3. pravna osoba sa sjedištem u Republici Hrvatskoj ili državi ugovornici EGP-a ili u državi pristupnici OECD Kodeksa koja zapošljava najmanje jednu osobu koja udovoljava uvjetima iz točke 1. ovoga stavka ili s takvom osobom surađuje na temelju drugoga ugovornog odnosa i koja obavlja poslove zastupanja pred Zavodom kao svoju registriranu djelatnost.

(3) Osobe iz stavaka 1. i 2. ovoga članka koje nemaju prebivalište ili sjedište u Republici Hrvatskoj obvezne su imenovati opunomoćenika za primanje pismena u Republici Hrvatskoj.«.

Članak 2.

Iza članka 5. dodaju se članci 5.a i 5.b s naslovima iznad članaka koji glase:

»Priznavanje stručne kvalifikacije stečene u državama ugovornicama EGP-a

Članak 5.a

(1) Iznimno od odredaba članka 5. ovoga Zakona, strana fizička osoba iz države ugovornice EGP-a koja je stekla stručnu kvalifikaciju potrebnu za obavljanje djelatnosti ovlaštenog zastupnika u državi ugovornici EGP-a umjesto polaganja stručnog ispita može Zavodu podnijeti zahtjev za priznavanje navedene stručne kvalifikacije u Republici Hrvatskoj.

(2) Uz zahtjev iz stavka 1. ovoga članka podnositelj mora priložiti dokaze o ispunjavanju uvjeta vezanih uz državljanstvo i prebivalište iz članka 5. stavaka 1. i 2. ovoga Zakona te:

1. dokaz o kompetentnosti ili potrebnoj razini stručne kvalifikacije koji zahtijeva država ugovornica EGP-a za pristup i obavljanje regulirane profesije i koji su izdala nadležna tijela države ugovornice EGP-a u skladu s nacionalnim propisima ili

2. dokaz da je obavljao tu profesiju u punom ili nepunom radnom vremenu istovjetnog ukupnog trajanja najmanje godinu dana u posljednjih deset godina u državi ugovornici EGP-a u kojoj ta profesija nije regulirana, pod uvjetom da kandidat posjeduje jednu ili više potvrda kompetentnosti ili dokaza o potrebnoj razini stručne kvalifikacije iz članka 5. stavaka 1. i 2. ovoga Zakona koje je izdalo nadležno tijelo države članice u kojoj ta profesija nije regulirana.

(3) Podnositelj zahtjeva iz stavka 1. ovoga članka nije obvezan priložiti dokaze koji se mogu provjeriti putem Informacijskog sustava unutarnjeg tržišta (IMI).

(4) Na postupak odlučivanja o zahtjevu iz stavka 1. ovoga članka primjenjuju se odredbe propisa kojima se uređuju regulirane profesije i priznavanje inozemnih stručnih kvalifikacija.

(5) Zavod o zahtjevu iz stavka l. ovoga članka donosi odluku protiv koje nije dopuštena žalba, ali se može pokrenuti upravni spor.

(6) Sadržaj zahtjeva iz stavka 1. ovoga članka uređuje se pravilnikom koji donosi glavni ravnatelj Zavoda.

Dopunske mjere za priznavanje stručne kvalifikacije stečene u državama ugovornicama EGP-a

Članak 5.b

(1) Zavod može u postupku priznavanja inozemne stručne kvalifikacije, sukladno članku 5.a ovoga Zakona, od kandidata zatražiti provedbu jedne od dopunskih mjera, i to:

a) razdoblje prilagodbe do tri godine ili

b) provjeru kompetentnosti.

(2) Provedbu dopunske mjere iz stavka 1. ovoga članka Zavod može zatražiti od kandidata ako:

a) osposobljavanje koje je prošao obuhvaća bitno različite sadržaje od onih koje obuhvaća dokaz o položenom stručnom ispitu iz članka 6. ovoga Zakona ili

b) ovlaštenje za obavljanje djelatnosti zastupnika za žigove sukladno ovom Zakonu sadržava jednu ili više aktivnosti koje ne postoje u toj profesiji u kandidatovoj matičnoj državi članici, a stručni ispit iz članka 6. ovoga Zakona obuhvaća bitno različite sadržaje od sadržaja koje obuhvaća potvrda o kompetentnosti ili potrebnoj razini stručne kvalifikacije.

(3) Kandidat nema pravo izbora dopunske mjere.

(4) Dopunsku mjeru odredit će Zavod privremenim rješenjem koje se donosi u skladu s odredbama propisa kojima se uređuju regulirane profesije i priznavanje inozemnih stručnih kvalifikacija.

(5) Protiv rješenja iz stavka 4. ovoga članka nije dopuštena žalba, ali se može pokrenuti upravni spor.

(6) Detaljna pravila kojima se uređuju dopunske mjere iz ovoga članka i visina naknada troškova provedbe dopunske mjere utvrđuju se pravilnikom koji donosi glavni ravnatelj Zavoda.«.

Članak 3.

U članku 6. stavku 1. riječi: »ministar nadležan za rad« zamjenjuju se riječima: »glavni ravnatelj«.

U stavku 2. riječ: »ravnatelj« zamjenjuje se riječima: »glavni ravnatelj«.

Članak 4.

U članku 9. stavku 2. iza broja: »2.« dodaju se riječi: »ili članka 5.a stavka 2.«, a riječi: »upravnoj pristojbi i« brišu se.

Iza stavka 3. dodaje se stavak 4. koji glasi:

»(4) Dokazi iz stavka 2. ovoga članka ne moraju se priložiti uz zahtjev iz stavka 1. ovoga članka ako se mogu provjeriti putem Informacijskog sustava unutarnjeg tržišta (IMI).«.

Članak 5.

U članku 10. stavku 1. iza broja: »2.« dodaju se riječi: »ili članka 5.a stavka 4.«.

U članku 10. stavku 2. iza broja: »2.« dodaju se riječi: »ili članka 5.a stavka 4.«.

Članak 6.

U članku 11. stavku 1. riječi: »Upravna pristojba i naknada« zamjenjuju se riječju: »Naknada«.

U stavku 2. riječi: »upravnih pristojbi i« brišu se.

Članak 7.

U članku 12. točki 7. na kraju rečenice briše se točka i stavlja zarez te se dodaju točke 8. i 9. koje glase:

»8. za osobe iz članka 5. stavka 3. ovoga Zakona: ime i prezime te prebivalište opunomoćenika za primanje pismena u Republici Hrvatskoj,

9. uvjerenje o stečenoj kvalifikaciji.«.

Članak 8.

U članku 13. stavku 1. točki 3. iza riječi: »EGP-a« dodaju se riječi: »ili državljanstvo države pristupnice OECD Kodeksa«.

U točki 4. iza riječi: »EGP-a« dodaju se riječi: »ili u državi pristupnici OECD Kodeksa«.

U točki 7. na kraju rečenice briše se točka i stavlja zarez te se dodaje točka 8. koja glasi:

»8. za osobe iz članka 5. stavka 3. ovoga Zakona ako prestane punomoć za primanje pismena, a u roku od sedam dana Zavod ne zaprimi novu punomoć za primanje pismena.«.

Članak 9.

U članku 14. stavku 1. riječi: »upravnoj pristojbi i« brišu se.

Članak 10.

Iza glave II. dodaje se glava II.a s člancima 16.a, 16.b, 16.c i 16.d i naslovima iznad članaka koji glase:

»II.a OBAVLJANJE DJELATNOSTI OVLAŠTENOG ZASTUPNIKA NA PRIVREMENOJ I POVREMENOJ OSNOVI OSOBA IZ DRŽAVE UGOVORNICE EGP-a

Izjava o početku obavljanja djelatnosti za fizičke osobe

Članak 16.a

(1) Strana fizička osoba iz države ugovornice EGP-a može, uz uvjet da je stekla stručnu kvalifikaciju potrebnu za obavljanje djelatnosti ovlaštenog zastupnika u državi ugovornici EGP-a, u Republici Hrvatskoj obavljati djelatnost ovlaštenog zastupnika na privremenoj i povremenoj osnovi ako prije početka obavljanja djelatnosti o tome pisanom izjavom obavijesti Zavod.

(2) Uz izjavu iz stavka 1. ovoga članka podnositelj mora priložiti:

1. dokaz o državljanstvu države ugovornice EGP-a,

2. dokaz o prebivalištu u državi ugovornici EGP-a,

3. dokaz o stečenoj stručnoj kvalifikaciji za obavljanje djelatnosti ovlaštenog zastupnika u državi ugovornici EGP-a koji je izdalo strano nadležno tijelo države ugovornice EGP-a

4. potvrdu da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti.

(3) Podnositelj iz stavka 1. ovoga članka nije obvezan priložiti dokaze koji se mogu provjeriti putem Informacijskog sustava unutarnjeg tržišta (IMI).

(4) Izjava iz stavka 1. ovoga članka podnosi se za svaku godinu u kojoj podnositelj namjerava privremeno i/ili povremeno obavljati djelatnost ovlaštenog zastupnika.

(5) Na postupovna pitanja iz ovoga članka primjenjuju se odredbe propisa kojima se uređuju regulirane profesije i priznavanje inozemnih stručnih kvalifikacija.

(6) Na temelju izjave iz stavka 1. ovoga članka Zavod donosi odluku.

(7) Protiv odluke iz stavka 6. ovoga članka nije dopuštena žalba, ali se može pokrenuti upravni spor.

(8) Sadržaj izjave iz stavka 4. ovoga članka uređuje se pravilnikom koji donosi glavni ravnatelj Zavoda.

Izjava o početku obavljanja djelatnosti za pravne osobe

Članak 16.b

(1) Strana pravna osoba sa sjedištem u državi ugovornici EGP-a može u Republici Hrvatskoj obavljati djelatnost ovlaštenog zastupnika na privremenoj i povremenoj osnovi ako prije početka obavljanja djelatnosti o tome pisanom izjavom obavijesti Zavod, uz uvjet propisan člankom 5. stavkom 1. točkom 4. i člankom 5. stavkom 2. točkom 3. ovoga Zakona.

(2) Uz izjavu iz stavka 1. ovoga članka podnositelj mora priložiti:

1. dokaz o pravu obavljanja djelatnosti ovlaštenog zastupnika u državi sjedišta,

2. dokaz o sjedištu u državi ugovornici EGP-a,

3. dokaz o ispunjavanju uvjeta propisanog člankom 5. stavkom 1. točkom 4. i člankom 5. stavkom 2. točkom 3. ovoga Zakona,

4. potvrdu da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti.

(3) Podnositelj iz stavka 1. ovoga članka nije obvezan priložiti dokaze koji se mogu provjeriti putem Informacijskog sustava unutarnjeg tržišta (IMI).

(4) Izjava iz stavka 1. ovoga članka podnosi se za svaku godinu u kojoj podnositelj namjerava privremeno i/ili povremeno obavljati djelatnost ovlaštenog zastupnika.

(5) Na postupovna pitanja iz ovoga članka primjenjuju se odredbe propisa kojima se uređuju regulirane profesije i priznavanje inozemnih stručnih kvalifikacija.

(6) Na temelju izjave iz stavka 1. ovoga članka Zavod donosi odluku.

(7) Protiv odluke iz stavka 6. ovoga članka nije dopuštena žalba, ali se može pokrenuti upravni spor.

(8) Sadržaj izjave iz stavka 4. ovoga članka uređuje se pravilnikom koji donosi glavni ravnatelj Zavoda.

Poštivanje etičkih pravila

Članak 16.c

Osoba koja obavlja djelatnost ovlaštenog zastupnika na povremenoj i privremenoj osnovi automatski se privremeno registrira kao pro forma član Hrvatske komore patentnih zastupnika i zastupnika za žigove koji je obvezan poštivati etička pravila i na kojega se odnose odgovarajuće disciplinske mjere Komore.

Evidencija o obavljanju djelatnosti ovlaštenog zastupnika na privremenoj i povremenoj osnovi

Članak 16.d

(1) Osoba koja obavlja djelatnost ovlaštenog zastupnika na povremenoj i privremenoj osnovi istu obavlja pod profesionalnim nazivom koji postoji u propisima države članice poslovnog nastana.

(2) Profesionalni naziv iz stavka 1. navodi se i upisuje na službenom jeziku ili na jednom od službenih jezika države članice poslovnog nastana u evidenciju o obavljanju djelatnosti ovlaštenog zastupnika na privremenoj i povremenoj osnovi osoba iz država ugovornica EGP-a koju vodi Zavod.

(3) Sadržaj evidencije iz stavka 1. ovoga članka uređuje se pravilnikom koji donosi glavni ravnatelj Zavoda.«.

PRIJELAZNE I ZAVRŠNE ODREDBE

Članak 11.

Glavni ravnatelj Zavoda će u roku od 60 dana od dana stupanja na snagu ovoga Zakona donijeti pravilnik iz članka 5.a stavka 6. i članka 5.b stavka 6., koji su dodani člankom 2. ovoga Zakona, te članka 16.a stavka 8., članka 16.b stavka 8. i članka 16.d stavka 3., koji su dodani člankom 10. ovoga Zakona.

Članak 12.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/138

Zagreb, 24. siječnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.